ขู่ไฟแนนซ์เอี่ยวรถหนีภาษี
&#8220;ป.ป.ท.&#8221; เตือนไฟแนนซ์ อย่าปล่อยกู้รถหรูมั่ว พบเฟอร์รารี 28 คัน แจ้งภาษีเท็จต่ำกว่าราคาจริงคันละ 10 ล้านบาท
11 เม.ย. 2555

“ป.ป.ท.” เตือนไฟแนนซ์ อย่าปล่อยกู้รถหรูมั่ว พบเฟอร์รารี 28 คัน แจ้งภาษีเท็จต่ำกว่าราคาจริงคันละ 10 ล้านบาท 
สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) นำโดย พ.ต.อ.ดุษฎี อารยวุฒิ เลขาธิการ ป.ป.ท. ได้ประชุมร่วมกับตัวแทนสมาคมธุรกิจเช่าซื้อไทย บริษัทไฟแนนซ์ เพื่อหารือเกี่ยวกับมาตรการป้องกันการปล่อยเงินกู้ให้กับผู้ขอกู้เงินนำไปซื้อรถยนต์ต่างประเทศและสำแดงภาษีนำเข้าเป็นเท็จ เพื่อให้บริษัทไฟแนนซ์ระมัดระวังการปล่อยเงินกู้ให้กับกลุ่มผู้นำเข้ารถยนต์ โดยขณะนี้พบว่า มีบริษัทไฟแนนซ์ 5 แห่ง ที่มีการปล่อยสินเชื่อจำนวนมาก บางแห่งมีการปล่อยเงินกู้ให้กับผู้ขอกู้โดยไม่มีการตรวจสอบประวัติของรถยนต์นำเข้าประเทศอย่างละเอียด ซึ่งอาจได้รับผลกระทบได้ หากถูกเรียกเก็บภาษีย้อนหลัง เนื่องจาก ป.ป.ท.ได้ทำการตรวจสอบกรณีรถยนต์นำเข้าที่สำแดงราคาต่ำกว่าราคาจริง เพื่อให้การประเมินในการเสียภาษีต่ำลง 20-25%
พ.ต.อ.ดุษฎี กล่าวว่า ผลการตรวจสอบพบว่า มีบริษัทไฟแนนซ์ 45 แห่งที่ให้มีการปล่อยกู้ไปแล้ว จึงได้เรียกมาแจ้งเตือนให้รับทราบถึงปัญหา ปัจจุบันมีรถยนต์นำเข้าจากประเทศอังกฤษร่วม 300 คัน ที่อยู่ระหว่างรอการจดทะเบียนกับบริษัทไฟแนนซ์ จึงอยากแจ้งเตือนให้บริษัทไฟแนนซ์ตรวจสอบเอกสารตามที่ ป.ป.ท ส่งให้ว่ารถยนต์นำเข้าดังกล่าวมีความน่าเชื่อถือหรือไม่ ในกรณีที่มีผู้นำมาขายในราคาที่ต่ำกว่าท้องตลาด
นอกจากนี้ ป.ป.ท.ยังพบข้อมูลการการเสียภาษีของรถยนต์ยี่ห้อเฟอร์รารี 28 คัน ที่มีการแจ้งภาษีอันเป็นเท็จ 
พ.ต.อ.ดุษฎี กล่าวว่า รถยนต์นำเข้าเลี่ยงภาษีแต่ละขนาด เช่น ซูเปอร์คาร์จะเสียภาษีต่ำกว่าความเป็นจริงคันละประมาณ 10 ล้านบาท ซึ่งหากเป็นรถยนต์ระดับกลางจะเสียภาษีต่ำกว่าความเป็นจริงคันละ 2-3 ล้านบาท ดังนั้นในสัปดาห์หน้า ป.ป.ท. จะส่งข้อมูลทั้งหมดให้กรมสอบสวนคดีพิเศษและกรมศุลกากร เพื่อตรวจสอบว่าจะเรียกคืนได้จำนวนเท่าไหร่ และสอบว่าบริษัทไฟแนนซ์เป็นเครือข่ายเดียวกับบริษัทผู้นำเข้ารถหรือไม่